 NA CHARLES WASONGA MAAFISA wa kampuni ya Tool for Humanity (TFH) iliyotumiwa na ile ya Worldcoin kuingia nchini na kuanzisha mradi wa ukusanyaji data za kibinafsi kutoka kwa Wakenya, wameshikilia kuwa haikuvunja sheria yoyote. Afisa Mkuu Mtendaji wa TFH Alex Blania Jumatano jioni aliambia Kamati ya Bunge inayochunguza uhalali wa shughuli hiyo kwamba kampuni hiyo imesajiliwa kama mkusanyaji wa data. Blania aliambia kamati hiyo katika County Hall kwamba TFH, kwa niaba ya Worldcoin, ilipata kibali cha kuendesha shughuli zake nchini kutoka kwa Afisi ya Kamishna wa Kulinda Data za Wakenya. Hata hivyo, afisa huyo alikabiliwa na wakati mgumu kuelezea wanachama wa kamati hiyo, inayoongozwa na Mbunge wa Narok Magharibi, Gabriel Tongoyo, aina halisi ya shughuli zake nchini Kenya na matumizi ya data ambayo kampuni ilikusanya kwa kumulika mboni za Wakenya. “Katikati mwa mwezi Aprili 2022, tulifika katika Afisi ya Kamishna wa Kulinda Data kuelezea shughuli zetu. Ombi letu lilishughulikiwa na baada ya majuma mawili tuliwasilisha stakabadhi zetu za usajili,” akasema Bw Blania. Ingawa Sheria ya Kampuni ya 2015 inahitaji kwamba kabla ya kampuni ya kigeni kuhudumu nchini sharti isajiliwe humu nchini, afisa huyo aliwaambia wabunge kwamba shughuli za kampuni yake nchini hazikuhitaji kuzingatia sheria hiyo. “Maelezo yaliyoko katika tovuti ya Afisi ya Kamishna wa Data hayajasema kuwa kampuni inahitaji kusajiliwa rasmi nchini kabla ya kuanza shughuli ya kukusanya data,” Bw Blania akaeleza. Bw Blania aliwaambia wabunge kuwa data zote zilizokusanywa kutoka kwa Wakenya hazikuuzwa. Alieleza kuwa data zote zimehifadhiwa katika “servers” ambazo aidha ziko Amerika, Afrika Kusini au katika Umoja wa Ulaya (EU). “Kampuni ya Tools For Humanity au Wakfu wa Wordcoin hazitauza data za kibinafsi zilizokusanywa kutoka kwa Wakenya au watu wengine ulimwenguni. Idhini ya mwenye data husakwa kabla ya data hiyo kushughulikiwa kwa njia zozote zile,” akaeleza. Blania alikariri kujitolea kwa kampuni za Tools For Humanity na Worldcoin kuendesha shughuli zake nchini Kenya kwa njia ya haki na ile inayozingatia sheria. Alisema kufikia sasa kampuni hizo zimewekeza Sh700 milioni nchini Kenya. Uwekezaji huo uko katika nyanja za sarafu za kidijitali za blockchain na cryptocurrency pamoja na kutoa mafunzo na uhamasisho katika nyanja za Teknolojia ya Habari na Mawasiliano (ICT). Wakati huu, Wordcoin inaendesha shughuli zake katika nchi za Ujerumani, Ureno, Chile, Uhispania na Argentina. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  